KOMMISSIONENS FORORDNING (EF) Nr. 333/95 af 17. februar 1995 om nærmere gennemførelsesbestemmelser til Rådets forordning (EØF) nr. 1765/92 for så vidt angår begrænsning af det areal, for hvilket producenten kan modtage hektargodtgørelse for oliefrø

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved akten vedrørende Østrigs, Finlands og Sveriges tiltrædelse, særlig artikel 12 og 16, og

ud fra følgende betragtninger:

Ifølge artikel 11, stk. 7, i forordning (EØF) nr. 1765/92 kan medlemsstater, hvor der er fare for, at det nationale referenceareal overskrides i betydelig grad, begrænse det areal, for hvilket den individuelle producent kan modtage den afgrødespecifikke godtgørelse for oliefrø; denne begrænsning bør fastsættes efter objektive kriterier og udtrykkes som en procentdel af producenternes godtgørelsesberettigede areal; begrænsningen kan differentieres afhængigt af de regionale basisarealer; producenterne bør have meddelelse om en sådan begrænsning inden en bestemt dato, og inden såningen af oliefrø påbegyndes; hvis en producent ansøger om afgrødespecifik hektargodtgørelse for et areal, der overstiger den fastsatte begrænsning, bør det overskydende areal ikke tages i betragtning; det kan derfor blive nødvendigt at begrænse det areal, for hvilket producenten kan modtage jordudtagningsgodtgørelse; der bør træffes overgangsforanstaltninger, der skal anvendes i de tilfælde, hvor producenterne først fik meddelelse om begrænsningen efter den fastsatte dato, men dog inden såningen blev påbegyndt, og i de tilfælde, hvor begrænsningen er blevet udtrykt på en anden måde end som en procentdel af producentens samlede godtgørelsesberettigede areal;

bestemmelserne i nærværende forordning har betydning for såning af oliefrø og jordudtagning med hensyn til produktionsåret 1995/96; jordudtagningsperioden og produktionsåret 1995/96 begynder 15. januar 1995; forordningens bestemmelser bør derfor finde anvendelse før denne dato;

de i denne forordning fastsatte foranstaltninger er i overensstemmelse med udtalelse fra Den Fælles Forvaltningskomité for Korn, Fedtstoffer og Tørret Foder -

UDSTEDT FØLGENDE FORORDNING:

Artikel 1

1. Den begrænsning, der er omhandlet i artikel 11, stk. 7, i forordning (EØF) nr. 1765/92, fastsættes under hensyntagen til det nationale referenceareal, det samlede godtgørelsesberettigede areal med markafgrøder og bestræbelserne for at undgå, at arealet med oliefrø bliver så stort, at det medfører overdrevne nedsættelser af de afgrødespecifikke godtgørelser.

2. Begrænsningen og kriterierne for fastsættelse heraf meddeles Kommissionen hurtigst muligt og senest den 31. juli i det produktionsår, der går forud for det år, for hvilket der ansøges om godtgørelse.

3. Med henblik på at fastslå, hvorvidt producenten er berettiget til forskud som omhandlet i artikel 11, stk. 2, i forordning (EØF) nr. 1765/92, skal myndighederne afgøre, om producenten i sin ansøgning om godtgørelse overholder en eventuel begrænsning. Uanset artikel 2, stk. 1, i Kommissionens forordning (EØF) nr. 2294/92 (2) vil ethvert areal, som overstiger begrænsningen, og for hvilket producenten har anmodet om afgrødespecifik godtgørelse for, ikke blive taget i betragtning.

4. Hvis udelukkelsen af et areal efter stk. 3 medfører, at en producents udtagne areal kommer til at overstige den begrænsning, der er omhandlet i artikel 7, stk. 6, første afsnit, i forordning (EØF) nr. 1765/92, og som anvendes i den pågældende medlemsstat, reduceres det udtagne areal, som producenten har anmodet om godtgørelse for, tilsvarende.

5. Ethvert areal i producenters ansøgninger om godtgørelse, der efter stk. 3 og 4 ikke kan tages i betragtning, tages heller ikke i betragtning efter artikel 2, stk. 6, i forordning (EØF) nr. 1765/92.

Artikel 2

1. Uanset artikel 1, stk. 1, kan en medlemsstat for produktionsåret 1995/96, hvis myndighederne har beregnet begrænsningen på en anden måde end som en procentdel af en regions samlede godtgørelsesberettigede areal med markafgrøder og givet producenterne meddelelse herom inden den 1. januar 1995, i den pågældende region anvende den begrænsning, de har beregnet.

2. For produktionsåret 1995/96 kan en medlemsstat, hvis myndighederne først gav producenterne meddelelse om anvendelse af begrænsningen fra den 1. august 1994, men dog inden såning af vinterrapsen, anvende en sådan begrænsning i den pågældende region, forudsat at de foranstaltninger, den har truffet, var tilstrækkelige til ikke at give nogen producent en berettiget forventning om at kunne modtage afgrødespecifik godtgørelse for oliefrø for et areal, der overstiger den fastsatte begrænsning.

3. Uanset artikel 1, stk. 2, skal de fornødne oplysninger for produktionsåret 1995/96 være Kommissionen i hænde senest den 28. februar 1995.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 221 af 6. 8. 1992, s. 22.